Blandt 6000 danskere, der var indstillet til at være fakkelbærer ved dette års OL i Kina, blev den nordjyske Gunnar Møller Nielsen udvalgt sammen med to andre danskere til at være danske fakkelbærere. Her skal de hver især løbe en distance på 400 meter den 8. maj i Shenzen, der ligger i det sydlige Kina. - Jeg er utrolig glad og stolt over at være udvalgt blandt de 6000 andre indstillede, og jeg havde selvfølgelig ikke regnet med, at det blev mig, lyder det fra en glad Gunnar Møller Nielsen. Han tilbringer en uge i Kina, hvor der også bliver tid til lidt ferie og afslapning sammen med hustruen. Gunnar Møller Nielsen har været cheftræner i Sæby Atletik Klub (SIK 80) i mere end 30 år. Noget af begrundelsen i nomineringen lyder på, at Gunnar Møller Nielsen "utrætteligt har givet unge mennesker oplevelser på og udenfor idrætsbanen," blandt andet i form af en tilbagevendende begivenhed som Sjov Fredag, hvor alle unge inviteres til sportskonkurrencer nogle fredage om året.
Den 55-årige Gunnar Møller Nielsen fra Sæby er den ene af tre danske fakkelbærere, der skal deltage i OL-fakkelløbet i maj.